Správa zo zahraničnej pracovnej cesty
1.  Účastník ZPC:
Mgr. Alexander Kutka, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy,  výskumu a športu Slovenskej republiky
Znalosť jazykov: anglický - veľmi pokročilý, nemecký - veľmi pokročilý, francúzsky - začiatočník

2.  Zahraničná pracovná cesta:
štát/mesto: Francúzsko / Paríž
Dátum: 29.02. – 01.03. 2012
Prijímajúca organizácia: Európska vesmírna agentúra ESA, 8/10 Rue Mario Nikis, Paríž
Účel cesty: účasť na 78. zasadnutí programovej rady „PB-NAV“ (Programme Board on Satellite Navigation) ESA. Cestovné a pobytové náklady hradilo MŠVVŠ SR. 

3.  Rámcový program pobytu:
29.02.2012 cesta Bratislava – Schwechat, let Viedeň – Paríž C.D.G.
01.03.2012 9:00 – 15:00 účasť na zasadnutí, let Paríž C.D.G. – Viedeň, cesta Schwechat – Bratislava

4.  Stručný priebeh rokovaní:
Slovenská republika je pravidelne prizývaná účastniť sa na rokovaniach programovej rady „Programme board on Satellite Navigation“ (PB-NAV), ktorá sa zaoberá otázkami spoločných ESA-EÚ projektov EGNOS a GALILEO. 

Program rokovania bol nasledovný:
1.	Správa o pokrokoch v implementácii projektu EGNOS
2.	Správa o pokrokoch v implementácii projektu Galileo
3.	Diskusia o budúcej úlohe ESA v oblasti globálnych GNSS
4.	Diskusia o programe EGEP (European GNSS Evolution Programme)

K bodu 1:
Obsiahly materiál prezentoval pokrok vo vývoji pozemných a vesmírnych komponentov EGNOS za obdobie november 2011 – február 2012. Projekt vstúpil do svojej operačnej fázy.
Špeciálna pozornosť bola venovaná udalosti z jesene minulého roka, kedy zvýšená aktivita Slnka viedla k výrazným zmenám v ionosfére Zeme, a jej vplyvu na systém EGNOS. Výsledok šetrenia špecialistov ESA ukazuje, že:
-	nová verzia V2.3.1  je na podobné udalosti odolnejšia než jej minulé verzie (napr. V2.2), a takisto je odolnejšia než americký systém WAAS. 
-	slnečná aktivita ovplyvnila iba dostupnosť signálu, nie však jeho integritu
S cieľom pripraviť sa na očakávané maximum slnečnej aktivity v roku 2013, bude ESA realizovať aktivity pre zlepšenie referenčných modelov ionosféry, zber a automatické spracovanie dát a pod.
Tiež bolo oznámené, že ESA dokončuje nový portál „Navipedia“, ktorý bude slúžiť ako „encyklopédia informácií o GNSS“. Verejnosti bude portál odovzdaný do používania v tomto roku.

K bodu 2: 
ESA referovala, že prvé dva satelity „FM1“ a „FM2“ pracujú nominálne, problém s korekčným jedným motorom z ôsmich vyriešili v rámci dodávky nového softvéru. Z predloženej správy ESA vyplýva, že termín vypustenia ďalšieho páru satelitov FM3 a FM4 sa ešte dojednáva, ale plán je vypustiť ich v septembri 2012. Po úspešnom navedení týchto satelitov na orbitu budú testovacie satelity GIOVE A a B vypnuté a následne stiahnuté z obežnej dráhy.

K bodu 3:
K tomuto bodu sa odohrala najvážnejšia diskusia, nakoľko situácia okolo využiteľnosti európskych GNSS projektov ukazuje, že bude potrebné nájsť konsenzus medzi členskými štátmi ESA a EÚ o spôsobe usporiadania „space governance“ v Európe. Konkrétne pre projekt Galileo figuruje Európska komisia ako „zadávateľ projektu“ v mene európskej verejnosti a ako politický dohľad projektu, ESA zodpovedá za dizajn, vývoj a uvedenie systému do prevádzky a agentúra GSA má za úlohu plné využitie systému a jeho manažment. Do budúcnosti je potrebné nájsť vhodný model spolupráce týchto troch organizácií, aby nevznikla neželaná situácia, kedy v Európe budú dve vesmírne agentúry s nejasnými vzťahmi, resp. kompetenciami.
V zásade sú možné tri scenáre usporiadania:
1.	Založenie novej vesmírnej agentúry, ktorá bude zodpovedná za všetky aktivity od vývoja až po poskytovanie služieb. Počas prechodného obdobia by ESA poskytovala novej agentúre technickú expertízu.
2.	Spolupráca EÚ a ESA ako vývojovej organizácie.
3.	ESA ako agentúra EÚ.
ESA preferuje možnosť dva, teda ostať do budúcnosti naďalej výskumnou a vývojovou  organizáciou, ako je to ustanovené v jej základnom dokumente „Dohovor o založení ESA“. Pre prípad GSA je možné inšpirovať sa modelom organizácie EUMETSAT, zodpovednej za využívanie meteorologických satelitov. 
Viaceré štáty vyjadrili, že ESA by si mala zachovať svoj medzivládny rozmer, nakoľko disponuje nielen technologickou expertízou, ale je aj dobrou platformou pre medzinárodnú spoluprácu, čo dokazuje účasť nielen Švajčiarska, či Nórska, ale aj Kanady.
Táto otázka presahuje rámec rady PB-NAV, preto bude prediskutovaná aj v Rade ESA.

K bodu 4:
Program EGEP je voliteľný program ESA zameraný na ďalší rozvoj európskych GNSS, s cieľom zavádzať nové technológie (napríklad sa zvažuje používať pre GNSS satelity elektrický pohon, ktorý bol úspešne otestovaný na vedeckých sondách). Momentálne sa uvažuje o predĺžení tohto programu až do roku 2015.

5.  Odporúčané závery:

Zástupcovia SR v EÚ by mali presadzovať zachovanie ESA ako medzivládnej inštitúcie, a nie jej integráciu do EÚ, nakoľko by bola ohrozená účasť štátov ESA, ktoré nie sú členmi EÚ.
Ďalej môže byť pre Slovenskú republiku užitočné zapojiť sa do programu EGEP, nakoľko skúsenosti priemyslu získané v zákazkách pre dodávky komponentov pre navigačné družice môžu byť zhodnotené v komerčných vesmírnych projektoch.

6.   Prehľad prinesenej dokumentácie a miesto jej uloženia
    	Všetky materiály preberané na zasadnutí sa nachádzajú na Sekcii vedy a techniky MŠVVaŠ SR.

7.   Osobitne vyhodnotený očakávaný prínos ZPC
Slovenská republika sa prezentovala ako aktívny člen EÚ so záujmom o európsku vesmírnu politiku a o postupnú integráciu SR do ESA. Pre tento cieľ je dôležité zúčastňovať sa rokovaní, na ktoré je SR prizvaná, ako aj nadväzovanie kontaktov so zahraničnými partnermi, pre prenos skúseností a dobrých praktík v oblasti utvárania domácej vesmírnej politiky, vedy a priemyslu. 

8.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			6. 3. 2012
Správu schválil:		Ing. Diana Demková, riaditeľka OŠEPVaT
				RNDr. Marta Cimbáková, GR SVT

Zoznam použitých skratiek:

EGEP 	Program rozvoja európskych GNSS systémov	
EGNOS 	Európsky geostacionárny navigačný pokrývajúci systém	
ESA 	Európska vesmírna agentúra	
GNSS 	Globálne navigačné satelitné systém	
GSA	Európska GNSS agentúra	
PB-NAV	Rada ESA pre GNSS